钦定古今图书集成/理学汇编/文学典/第058卷 > 唐衢
## 钦定古今图书集成/理学汇编/文学典/第058卷 > 唐衢

按《旧唐书》本传：“唐衢者，应进士，久而不第。能为歌诗，
意多感发。见人文章有所伤叹者，读讫必哭，涕泗不
能已。每与人言论，既相别，发声一号，音辞哀切，闻之
者莫不凄然泣下。尝客游太原，属戎帅军宴，衢得预
会。酒酣言事，抗音而哭，一席不乐，为之罢会。故世称
唐衢善哭。左拾遗白居易遗之诗曰：‘贾谊哭时事，阮
籍哭路岐。唐生今亦哭，异代同其悲。唐生者何人？五
十寒且饥。不悲口无食，不悲身无衣。所悲忠与义，悲
甚则哭之。太尉击贼日，尚书叱盗时。大夫死凶寇，谏
议谪蛮夷。每见如此事，声发涕辄随。我亦君之徒，郁
郁何所为。不能发声哭，转作乐府辞’。”其为名流称重
若此，竟不登一命而卒。